השעה 8:40. הדיון קבוע לשעה 8:30. לא ברור לי מדוע ב"כ התובעים לא נמצאים כאן, וגם ב"כ הנתבעים אינו יודע מדוע. אמתין להם 5 דקות נוספות, ואם לא יתייצבו – אמחק את התביעות.
הודעתי לצדדים כי בשל שביתת הקלדנים, לא ניתן יהיה לכתוב פרוטוקול רגיל. הצדדים הודיעו כי אין מצידם מניעה לקיים את הדיון ללא פרוטוקול ובסופו תנתן החלטה שתשקף את הדיון. כך יעשה.
עו"ד ליבוביץ ביקש אפשרות שיתאפשר לקבלן לתקן את הליקויים, שכן מדובר במקרה שבו לא נתנו לקבלן הזדמנות לתקן וחלק מהתובעים אפילו לא פנו בכתב. מדובר בדיירים בשכונת קוטג'ים ויהיה נכון ונוח יותר שהתיקונים יעשו על ידי הקבלן, בפיקוח מומחה בית המשפט. אם לאחר מכן תשאר מחלוקת – בית המשפט יכריע.
עו"ד גנים טוען שמדובר בקבלן שהיה מודע לכל הליקויים, וגם אם תובע מסוים לא פנה אישית, הרי שהקבלן ידע מה קורה, והתעלם מהפניות של אלה שפנו. לא בכל מקרה חייב בית המשפט ליתן הזדמנות תיקון, ויכול בית המשפט לבטא את העובדה שלא היתה פניה בכך שיפחית מסכום הפיצוי.
הצדדים יצאו לדבר, אך חזרו מבלי להצליח לסיים את התיק. עו"ד ליבוביץ גם ניסה להתקשר טלפונית לעו"ד יהל, והודיע כי אין מענה במשרדו.
הצדדים הסכימו לפנות לגישור בתוך בית המשפט, מאחר שהדבר אינו כרוך בעלויות ואף לא בדחיית מועדים.
מאחר שהמומחה לא מונה בתיק של פנינה ארוסי, שאוחד לדיונים הללו בשלב מאוחר יותר, אני ממנה אותו כעת. עו"ד גנים ידאג להעביר למומחה, מר שמחה פלדמן, בתוך 7 ימים את החלטתי זו, בצירוף ההחלטות בתיקים האחרים המתוות את גדרי חוות הדעת, וכן את החומר המתייחס למקרה של ארוסי. המומחה ישתדל לתת חוות דעת בתוך 21 יום מקבלת החומר, כדי שבפני המגשרת תהיה גם חוות דעתו.
בהסכמת הצדדים, התיק מועבר לגישור אצל עו"ד מיכל שכנר.
התביעות בת"א 24274/08, 24275/08, 24746/08, 24749/08, 38988/08 נמחקות והתובעים בכל אחד מהתיקים ישלמו לנתבעים הוצאות בסך 2,000 ₪ בתוספת מע"מ.
אם לא יעלה הגישור יפה, יגישו הצדדים בהסכמה מתווה להמשך הדיון, כדי שאוכל לקבוע את התיק להמשך. אם לא יגיעו להסכמה שתקצר את ההליכים, יגישו הודעה עם מועדים להגשת תצהירים. המסמך יוגש בתוך 60 יום מהיום.
תזכורת פנימית 2.2.10.